প্রথম সকাল ডেস্ক: চট্টগ্রাম নগরীতে অভিযান চালিয়ে মাদক সেবন ও বিক্রির দায়ে ৫জনকে বিভিন্ন কারাদণ্ড দিয়েছেন ভ্রাম্যমাণ আদালত। বুধবার জেলা প্রশাসনের নির্বাহী ম্যাজিস্ট্রেট মোহাম্মদ শাহাদাৎ হোসেন এ আদালত পরিচালনা করেন। জেলা প্রশাসন সূত্র জানায়, নগরীর বন্দর থানার ইসহাকের ডিপো ও দুই নম্বর মাইলের মাথা এলাকায় অভিযান চালিয়ে গাজা রাখা ও সেবনের দায়ে ৩জনকে কারাদণ্ড দেওয়া হয়। এর মধ্যে মো. শাহজাহান ও মো. সেলিম নামে দুইজনকে ২ মাস করে এবং মো. পারভেজ নামের একজনকে একমাসের কারাদণ্ড দেন ভ্রাম্যমাণ আদালত। নগরীর বিআরটিসি মোড় এলাকা থেকে ৫০০ গ্রাম গাজাসহ মোহাম্মদ আলী নামের এক ব্যক্তিকে আটকের পর ৬ মাসের কারাদণ্ড দেওয়া হয়। এছাড়া, নগরীর আসকার দিঘির পূর্ব পাড় থেকে ৩০ পিস ইয়াবাসহ শামছুল আলমকে আটকের পর ৬ মাসের কারাদণ্ড দেন ভ্রাম্যমাণ আদালত। অভিযানে মাদকদ্রব্য নিয়ন্ত্রণ অধিদপ্তরের কর্মকর্তা ও পুলিশ সদস্যরা অংশ নেন। নির্বাহী ম্যাজিস্ট্রেট মোহাম্মদ শাহাদৎ হোসেন বলেন, মাদক বিক্রি এবং উন্মুক্ত স্থানে মাদক সেবনের দায়ে ৫জনের বিরুদ্ধে মাদকদ্রব্য নিয়ন্ত্রণ আইন ১৯৯০ এর বিভিন্ন ধারায় কারাদণ্ড দেওয়া হয়েছে।